|  |
| --- |
| PRITARTA |
| Klaipėdos miesto savivaldybės |
| tarybos 2016 m. spalio 5 d. |
| sprendimu Nr. T1-274 |

**EUROPOS JAUNIŲ U17 MERGINŲ RANKINIO ČEMPIONATO ORGANIZAVIMO IR VYKDYMO 2017 METAIS KLAIPĖDOS MIESTE PROJEKTAS**

**I SKYRIUS**

**BENDROSIOS NUOSTATOS**

1. Šis projektas nustato Europos jaunių U17 merginų rankinio čempionato (toliau – EČ U17) pasiruošimo ir vykdymo 2017 metais Klaipėdoje įgyvendinimo veiksmus, vykdytojus ir finansavimo priemones.

2. EČ 17 bus vykdomas 2017 metų rugpjūčio 14–20 dienomis Klaipėdoje. Lietuvos jaunių merginų U17 rinktinę sudaro Klaipėdos, Vilniaus ir Kauno rajono rankininkės. Viena iš rinktinės trenerių yra Klaipėdos „Viesulo“ sporto centro trenerė Daiva Pakulienė.

3. Pagrindiniai EČ U17 pasiruošimo ir vykdymo uždaviniai:

3.1. sudaryti atvykusioms užsienio ir Lietuvos rinktinės sportininkėms geras sąlygas treniruotėms, varžyboms ir poilsiui;

3.2. siekti, kad EČ U17 būtų tinkamai nušviestas Lietuvos žiniasklaidoje ir užsienio spaudoje;

3.3. vykdyti visų EČ U17 čempionato rungtynių internetines transliacijas;

3.4. pritraukti kuo daugiau žiūrovų į EČ U17 rungtynes;

3.5. šventiškai organizuoti varžybų atidarymą ir uždarymą (įtraukiant kultūrinę programą);

3.6. užtikrinti tinkamą sporto bazių paruošimą varžyboms ir treniruotėms;

3.7. organizuoti tinkamą sportininkų ir aptarnaujančio personalo apgyvendinimą, maitinimą ir transportavimą;

3.8. užtikrinti medicininį aptarnavimą varžybų ir apšilimo metu.

4. Šalies mastu EČ U17 organizuoja Lietuvos rankinio federacija ir Europos rankinio federacija. Bus sudarytas organizacinis komitetas, kuris ir vadovaus visam procesui.

**II SKYRIUS**

**PROJEKTO DALYS**

5. 2017 metų Europos jaunių merginų U17 rankinio čempionato nuostatai, parengti Lietuvos rankinio federacijos.

6. Europos jaunių U17 merginų rankinio čempionato pasiruošimo ir vykdymo preliminari išlaidų sąmata (priedas).

**III SKYRIUS**

**LAUKIAMI REZULTATAI**

7. Gerai suorganizuotas EČ U17 vykdymas Klaipėdos mieste prisidės prie rankinio sporto šakos populiarinimo ne tik Klaipėdos regione, bet ir visoje Lietuvoje ir sudarys prielaidas vystyti Klaipėdos rankinį, taip pat sudarys prielaidas Klaipėdoje plėtoti verslą apgyvendinant, maitinant, suteikiant turistines ir kitas paslaugas renginio dalyviams.

8. Planuojama, kad čempionato organizatoriai ir dalyviai Klaipėdoje įvairioms paslaugoms išleis apie 300 000 eurų. Čempionato metu bus vykdomi kiti edukaciniai renginiai, kurie pritrauks nemažai jaunuolių, skatins jų edukaciją ir švietimą.

\_\_\_\_\_\_\_\_\_\_\_\_\_\_\_\_\_\_\_\_\_\_